Alt som kapellan i Fron hadde Green begynt å holde private oppbyggelige forsamlinger (konventikler) hjemme hos seg selv. Regjeringen i København forsøkte å hindre utbredelsen av de pietistiske lekmannsbevegelsene og hadde i 1741 forbudt private forsamlinger gjennom Konventikkelplakaten. Da Green fortsatte med denne virksomheten i Aker, fikk han kritikk av biskop Niels Dorph, og måtte i 1742 love å slutte med de private forsamlingene. Da han likevel fortsatte, klaget biskop Dorph over ham til Kirkeinspeksjonskollegiet i København. Dorph berettet at Green holdt møter for opptil 60–80 personer, også utenfor sin egen menighet, for eksempel på Strømsø. I en ny klage fra 1747 nevner biskop Dorph at Green står i forbindelse med herrnhuterne: Han har sendt sine egne barn til Herrnhut og mottatt den herrnhutiske biskopen David Nitschmann i sitt eget hus. Videre klaget han over at Green trakk tilhørere fra Christiania over til Aker, «hvorunder Kirken lider Afgang udi sine aarlige Indkomster». Også stiftsprost Rasmus Paludan i Christiania klaget over Green: Han hadde herrnhutisk-sinnede studenter i huset, og husfedrene i Christiania klaget over at han tiltrakk seg deres barn og tjenerskap til forsamlingene. Green sendte samme år en redegjørelse for sitt forhold til Kirkeinspeksjonskollegiet, som ser ut til å ha henlagt klagene mot Green.